স্বর্গ
স্বর্গ একটি ধর্মীয়, বিশ্বতাত্ত্বিক, বা আধ্যাত্বিক স্থান যেখানে বিশ্বাসীদের মতে দেবতা, দেব-দূত, আত্মা জাতীয় সত্তা, সন্ত অথবা পূজিত পিতৃপুরুষগণ রাজাসনে অধিষ্ঠিত হয়ে বাস করেন। কিছু ধর্মবিশ্বাস অনুযায়ী স্বর্গীয় জীবাত্মা পৃথিবীতে অবতরণ বা জন্মগ্রহণ করতে পারে, এবং পরকালে পৃথিবীবাসী জীবেরা তাদের পূণ্যকর্মের ফলে স্বর্গে আরোহণ করতে পারেন।বিশেষ পরিস্থিতিতে কেউ কেউ জীবিত অবস্থায়তেই স্বর্গলোকে উন্নীত হতে পারেন। স্বর্গ প্রায়ই "উচ্চতর স্থান" (ঊর্ধ্বলোক), পবিত্রতম স্থান, নন্দনকানন হিসেবে বর্ণিত হয়ে থাকে, "নিম্নস্থান" হিসেবে নরক বা পাতাল রয়েছে। বিবিধ মানের দেবত্ব, সদাশয়তা, পুণ্য, বিশ্বাস, কিংবা অন্যান্য সদ্গুণ বা সনাতন পন্থা বা কেবল ঈশ্বরের ইচ্ছা অনুসারে স্বর্গ সার্বজনীন কিংবা শর্তসাপেক্ষে পৃথিবীবাসীদের জন্যে অভিগম্য। কেউ কেউ "আগামী যুগে" পৃথিবীতেই স্বর্গ তৈরি হওয়ার সম্ভাবনায় বিশ্বাস করে।